b'\n_START_ARTICLE_\nHelsingin ilmatorjunta\n_START_PARAGRAPH_\nHelsingin ilmatorjunta on korostetun merkitt\xc3\xa4v\xc3\xa4ss\xc3\xa4 asemassa, koska Helsinki on valtakunnan p\xc3\xa4\xc3\xa4kaupunki ja samalla talousel\xc3\xa4m\xc3\xa4n ja logistiikan t\xc3\xa4rkein keskus. P\xc3\xa4\xc3\xa4kaupunkiseutu on my\xc3\xb6s Suomen tiheimmin asuttua aluetta. T\xc3\xa4m\xc3\xa4n johdosta suurin osa Suomen ilmatorjuntakapasiteetista on jo vuosikymmenien ajan osoitettu sen k\xc3\xa4ytt\xc3\xb6\xc3\xb6n.\n_START_SECTION_\nHelsingin ilmatorjunta toisessa maailmansodassa\n_START_PARAGRAPH_\nHelsingin suojana oli syksyll\xc3\xa4 1939 nelj\xc3\xa4 raskasta 3-4-tykkist\xc3\xa4 patteria, yksi kevyt patteri ja yksi ilmatorjuntakonekiv\xc3\xa4\xc3\xa4rikomppania. Jatko\xc2\xadsodan aikana Saksasta saaduista kahdesta ilmavalvonta- ja nelj\xc3\xa4st\xc3\xa4 tulenjohtotutkasta p\xc3\xa4\xc3\xa4osa, samoin kuin Saksasta hankitut 18 tehokasta 88 mm raskasta ilmatorjuntatykki\xc3\xa4 sijoitettiin Helsinkiin. Uudet 6-tykkiset patterit ryhmitettiin Lauttasaareen, K\xc3\xa4pyl\xc3\xa4\xc3\xa4n ja Santahaminaan. Helmikuussa 1944 Helsingin suojana oli jo 13 raskasta ilmatorjuntapatteria sek\xc3\xa4 kevytt\xc3\xa4 ilmatorjuntatykist\xc3\xb6\xc3\xa4. Ilmatorjuntatykkej\xc3\xa4 oli yhteens\xc3\xa4 77, valon\xc2\xadheittimi\xc3\xa4 36, kuulo\xc2\xadsuuntimia 18 ja tutkia kuusi kappaletta._NEWLINE_Helsingin ilmatorjunnan johtamisj\xc3\xa4rjestelm\xc3\xa4 ja henkil\xc3\xb6st\xc3\xb6n koulutus olivat hyvin korkealla tasolla. Henkil\xc3\xb6st\xc3\xb6\xc3\xa4 oli kuitenkin liian v\xc3\xa4h\xc3\xa4n. T\xc3\xa4m\xc3\xa4n vuoksi ilmatorjunnan palvelukseen otettiin 14\xe2\x80\x9316-vuotiaita sotilaspoikia ja ryhdyttiin kouluttamaan valonheitinlottia nuorista Lotta Sv\xc3\xa4rd -j\xc3\xa4rjest\xc3\xb6\xc3\xb6n kuuluvista ylioppilaista._NEWLINE_Neuvostoliiton tiedustelukoneiden valokuvauslennot helmikuun alussa her\xc3\xa4ttiv\xc3\xa4t ilmantorjunnan huomiota ja suurhy\xc3\xb6kk\xc3\xa4yksen torjuntaa alettiin hetimiten valmistella.\n_START_SECTION_\nHelmikuun 6. p\xc3\xa4iv\xc3\xa4n suurhy\xc3\xb6kk\xc3\xa4ys 1944\n_START_PARAGRAPH_\nEnsimm\xc3\xa4inen ilmah\xc3\xa4lytys annettiin noin kello 17 iltap\xc3\xa4iv\xc3\xa4ll\xc3\xa4. Vartin kuluttua ilmantorjunta n\xc3\xa4ki tiedustelu-/maalinmerkint\xc3\xa4koneet. Sulkua ei viel\xc3\xa4 ammuttu vaan koneet karkoitettiin seuranta-ammunnalla, yhden koneen pudotessa. Kuudelta pommituskoneparvia vastaan alettiin ampua sulkutulta. Aluksi sulut tehosivat hyvin. Neuvostoliittolaiset pudottavat pomminsa p\xc3\xa4\xc3\xa4st\xc3\xa4kseen suluista pakoon. Seitsem\xc3\xa4n j\xc3\xa4lkeen pieni\xc3\xa4 parvia pommikoneita p\xc3\xa4\xc3\xa4seen pujahtamaan sulkujen ohi pommittamaan Helsinki\xc3\xa4. Nyt oli jo selv\xc3\xa4\xc3\xa4 ett\xc3\xa4 neuvostoliittolaiset ovat tekem\xc3\xa4ss\xc3\xa4 suurpommitusta tuhotakseen Helsingin. Kello yhdeks\xc3\xa4n aikoihin illalla havaittiin ett\xc3\xa4 pommituksen ensimm\xc3\xa4inen aalto oli lakannut ja ett\xc3\xa4 pommikoneet suuntasivat kotikentilleen. Pommitusten tuhoja alettiin heti kartoittamaan ja k\xc3\xa4vi ilmi ett\xc3\xa4 vain 3\xe2\x80\x934 konetta oli onnistunut pommittamaan kantakaupunkia. Kello kymmenelt\xc3\xa4 illalla havaittiin it\xc3\xa4rajan takaa nousevan uusia pommikonemuodostelmia. Toinen pommitusaalto oli saanut koneensa tankatuiksi ja varustettu uusilla pommeilla. Konemuodostelmat koukkasivat nyt Porvoon ylitse Tuusulaan ja l\xc3\xa4hestyiv\xc3\xa4t sielt\xc3\xa4 Helsinki\xc3\xa4 pohjoisesta. My\xc3\xb6s etel\xc3\xa4st\xc3\xa4 saapui pommikoneyksikk\xc3\xb6j\xc3\xa4 joten ilmantorjuntaa piti nyt suunnata ensimm\xc3\xa4ist\xc3\xa4 torjuntaa laajemmalle alalle. Sulkuja johdettiin nyt vain kaakkoon ja pohjoiset ilmantorjuntapatterit saivat k\xc3\xa4skyn toimia itsen\xc3\xa4isesti. Pohjoisesta l\xc3\xa4hestyv\xc3\xa4t muodostelmat eiv\xc3\xa4t kuitenkaan uskaltautuneet Helsingin ylle vaan pommit pudotettiin jo Malmille ja Helsingist\xc3\xa4 it\xc3\xa4\xc3\xa4n. It-tykist\xc3\xb6ll\xc3\xa4 ammuttiin niin paljon laukauksia ett\xc3\xa4 tykkien k\xc3\xa4sittely oli jo vaikeaa niiden kuumenemisen my\xc3\xb6t\xc3\xa4 ja osalla ei voitu en\xc3\xa4\xc3\xa4 ampua koska pel\xc3\xa4ttiin kuumenemisen aiheuttavan putkir\xc3\xa4j\xc3\xa4hdyksi\xc3\xa4. Hy\xc3\xb6kk\xc3\xa4ys laimeni vasta kello kolme aamulla. Koko hy\xc3\xb6kk\xc3\xa4yksess\xc3\xa4 arvellaan tehdyn pommituslentoja noin 300 koneella. Radiopeilauksella paljastui K\xc3\xa4pyl\xc3\xa4\xc3\xa4n piiloutunut desantti, joka oli radiolla yritt\xc3\xa4nyt ohjata pommittajia kohteisiinsa. Mies l\xc3\xb6ydettiin ja vangittiin radiopeilauksen paljastettua talon, jossa desantti piti radioasemaansa.\n_START_SECTION_\nHelmikuun 16. p\xc3\xa4iv\xc3\xa4n suurhy\xc3\xb6kk\xc3\xa4ys 1944\n_START_PARAGRAPH_\nToinen suurhy\xc3\xb6kk\xc3\xa4ys alkoi kuten ensimm\xc3\xa4inen. Maalinmerkint\xc3\xa4koneet saapuivat ensiksi kun varsinaisen pommitusaalto vasta ker\xc3\xa4\xc3\xa4ntyi kokoon vihollisen omassa ilmatilassa. Ilmatorjunta torjui maalinmerkint\xc3\xa4koneet ja odotellessa ensimm\xc3\xa4ist\xc3\xa4 varsinaista pommitusaaltoa sytytettiin Vuosaareen ker\xc3\xa4tyt puukasat ja propsipinot, muka palavaksi Helsingiksi. H\xc3\xa4m\xc3\xa4ys onnistui ja neuvostopommittaja-aallon pommit pudotettiin Herttoniemeen ja Vuosaareen \xe2\x80\x93 kaupungin takamaille. Suuraalto seurasi pienempi\xc3\xa4 pommittajalentueita, mutta ne saatiin torjuttua suluilla. Koneita oli kuitenkin huomattavasti enemm\xc3\xa4n kuin ensimm\xc3\xa4isess\xc3\xa4 hy\xc3\xb6kk\xc3\xa4yksess\xc3\xa4 kymmenen p\xc3\xa4iv\xc3\xa4\xc3\xa4 aiemmin. Puolen y\xc3\xb6n aikaan pommittajia kiersi tavoittelemaan Helsinki\xc3\xa4 pohjoisesta ja nyt my\xc3\xb6s l\xc3\xa4nnest\xc3\xa4. Lauttasaaren patteri torjui l\xc3\xa4ntisen pommittajakaluston. Vaikka Helsinki sai pahemmat vauriot pommituksesta kuin kymmenen p\xc3\xa4iv\xc3\xa4\xc3\xa4 aikaisemmin muun muassa Kaartin kasarmin syttyess\xc3\xa4 tuleen, oli torjuntakeskus tehostanut toimintaansa edellisest\xc3\xa4 suurhy\xc3\xb6kk\xc3\xa4yksest\xc3\xa4. Hy\xc3\xb6k\xc3\xa4nneit\xc3\xa4 koneita lasketaan nyt olleen noin 400\xe2\x80\x93450. Kuitenkin vain viisi prosenttia pommikuormasta oli pudonnut Helsinkiin. Kaartin kasarmi oli ainoa sotilaskohde kaikkien muiden vaurioiden ollessa siviilikohteissa. Santahaminan patterissa it-tykin putkir\xc3\xa4j\xc3\xa4hdys surmasi kaksi tykkimiest\xc3\xa4.\n_START_SECTION_\nHelmikuun 26. p\xc3\xa4iv\xc3\xa4n suurhy\xc3\xb6kk\xc3\xa4ys 1944\n_START_PARAGRAPH_\nViimeinen Neuvostoliiton suurhy\xc3\xb6kk\xc3\xa4ys Helsinki\xc3\xa4 vastaan oli massiivisin. Kaupunki oli jo evakuoitu, joten siviilitappiot olivat pienimm\xc3\xa4t suurhy\xc3\xb6kk\xc3\xa4yksist\xc3\xa4. Kolmas hy\xc3\xb6kk\xc3\xa4ys toisti ensimm\xc3\xa4ist\xc3\xa4 ja toista, tosin suuremmin voimin ja kesti kaikkiaan 12 tuntia. Ilmatorjunnassa oli jo rutiinia toiminnassaan kahden edellisen hy\xc3\xb6kk\xc3\xa4yksen tulikasteesta. Pommittajien lentoja lasketaan noin 650. Kaupunkiin putosi t\xc3\xa4ll\xc3\xa4 kertaa noin 20 tonnia pommeja. Malmilta nousi torjuntaan my\xc3\xb6s saksalaisia Junkers Ju 88 -y\xc3\xb6h\xc3\xa4vitt\xc3\xa4ji\xc3\xa4, jotka saivat noin toistakymment\xc3\xa4 pudotusta. Helsingin yliopiston p\xc3\xa4\xc3\xa4rakennus sai t\xc3\xa4ysosuman ja vaurioitui pahoin. My\xc3\xb6s yliopiston juhlasali tuhoutui t\xc3\xa4ysin.\n_START_SECTION_\nSuurhy\xc3\xb6kk\xc3\xa4ysten j\xc3\xa4lkipyykki\n_START_PARAGRAPH_\nHelsingin ilmatorjunta oli pelastanut Helsingin ja helsinkil\xc3\xa4iset. Voimakas tutkajohtoinen ilmatorjunta seurasi viholliskoneita ja osa pattereista ampui sulkuja vihollisen eteen. Valonheittimet kiinnittiv\xc3\xa4t keilansa havaittuihin maaleihin. Ilmatorjunta ampui yli 20\xc2\xa0000 laukausta. Hy\xc3\xb6k\xc3\xa4nneit\xc3\xa4 pommituskoneita ammuttiin alas 20. Verrattain pieni pudotusten m\xc3\xa4\xc3\xa4r\xc3\xa4 johtui siit\xc3\xa4, ett\xc3\xa4 suurin osa lent\xc3\xa4jist\xc3\xa4 pelk\xc3\xa4si ilmatorjuntaa, k\xc3\xa4\xc3\xa4ntyi takaisin jo ennen Helsinki\xc3\xa4 ja pudotti pomminsa esimerkiksi mereen. On my\xc3\xb6s huomattava, ett\xc3\xa4 suomalaisten it-tulituksessa pomminsa pudottanut kone lakkasi olemasta maali, kun taas saksalaiset keskittyiv\xc3\xa4t yksitt\xc3\xa4isten koneiden pudottamiseen. T\xc3\xa4m\xc3\xa4 ehk\xc3\xa4 johtui siit\xc3\xa4, ett\xc3\xa4 l\xc3\xa4nsiliittoutuneiden pommikonemiehist\xc3\xb6t pyrkiv\xc3\xa4t lent\xc3\xa4m\xc3\xa4\xc3\xa4n ilmatorjuntasulkutulen l\xc3\xa4pi pommituskohteisiinsa, kun taas neuvostoliittolaiset miehist\xc3\xb6t karttoivat ilmatorjunnan sulkutulta. Suomalaisten pommikuorman torjuntaan t\xc3\xa4ht\xc3\xa4\xc3\xa4v\xc3\xa4 taktiikka pudotti v\xc3\xa4hemm\xc3\xa4n koneita, mutta piti pommitusvauriot huomattavasti pienempin\xc3\xa4. Pommituksissa sai surmansa vain 146 henkil\xc3\xb6\xc3\xa4 ja 346 haavoittui. Yhteens\xc3\xa4 109 rakennusta tuhoutui ja 300 vaurioitui. Helsingin ilmatorjunnan saavuttama torjuntavoitto oli poikkeuksellinen koko maailmassa.\n_START_SECTION_\nHelsingin ilmatorjunta toisen maailmansodan j\xc3\xa4lkeen\n_START_PARAGRAPH_\nHelsingin suojana on h\xc3\xa4vitt\xc3\xa4j\xc3\xa4torjunnan ohella alueilmatorjuntaj\xc3\xa4rjestelm\xc3\xa4. L\xc3\xa4hitulevaisuudessa se toteutetaan hankittavalla NASAMS -j\xc3\xa4rjestelm\xc3\xa4ll\xc3\xa4. Sen perustana ovat AMRAAM-ohjukset, joiden SL-versioiden torjuntaet\xc3\xa4isyys on arvioiden mukaan 15\xe2\x80\x9317 kilometri\xc3\xa4. Ne tulevat korvaamaan ven\xc3\xa4l\xc3\xa4isen 1990-luvulla hankitun BUK M1 (ItO96) -j\xc3\xa4rjestelm\xc3\xa4n. Sen vaakaulottuvuus on 35 km, pystysuunnassa 20 km. T\xc3\xa4t\xc3\xa4 edelsi neuvostoliittolainen 1970-luvulla hankittu Isajev S-125, joka Suomessa oli nimetty Ilmatorjuntaohjus 79:ksi. NASAMS -j\xc3\xa4rjestelm\xc3\xa4ss\xc3\xa4 k\xc3\xa4ytett\xc3\xa4v\xc3\xa4 AMRAAM-ohjuksen vaakaulottuvuus on alle 30 kilometri\xc3\xa4 ja tehokas pystytorjuntaulottuvuus alle kymmenen kilometri\xc3\xa4.'